[image: image1.png]


www.ixoripansistop.gr
ΔΕΛΤΙΟ ΤΥΠΟΥ

  Πάτρα 9 Δεκεμβρίου 2014
Το Δίκτυο Φορέων για την Προστασία 
από την Hχορρύπανση συνεχίζει τη δράση του
Έχουν περάσει 5 χρόνια από την ίδρυση του Δικτύου των Φορέων που μαζί με τους πολίτες της Πάτρας διεκδικεί τα αυτονόητα: Το δικαίωμα στην ησυχία, στον ελάχιστο βαθμό τουλάχιστον που ορίζει το υπάρχον νομοθετικό πλαίσιο.
Όλα αυτά τα χρόνια είναι σίγουρο ότι έγιναν κάποια μικρά βήματα, μέσα από μικρές συνεργασίες και μεγαλύτερες πιέσεις προς τις αρμόδιες υπηρεσίες. Όμως η κατάσταση μάλλον επιδεινώνεται. Πληθαίνουν οι διαμαρτυρίες πολιτών για τις διάφορες πηγές ηχορρύπανσης. Οι πολίτες δε μπορούν να νοιώσουν ήσυχοι ούτε τις μεταμεσονύκτιες ώρες όταν προσπαθούν να κοιμηθούν και να ξεκουραστούν. Οι χώροι νυχτερινής διασκέδασης, το κυκλοφοριακό και ιδιαίτερα τα δίκυκλα, το αυξανόμενο κορνάρισμα που λειτουργεί όχι για πρόληψη ατυχημάτων αλλά για εκτόνωση θυμού και αγανάκτηση προς τους άλλους οδηγούς, η χρήση κινητών σε λεωφορεία, ταξί, κλειστές αίθουσες, τα ολονύκτια πάρτι σε διαμερίσματα, τα γαυγίσματα των σκύλων συνήθως από τα μπαλκόνια διαμερισμάτων και αρκετές άλλες πηγές που συνεχώς υποβαθμίζουν την ποιότητα ζωής στην πόλη μας. Μία ποιότητα ήδη υποβαθμισμένη από τη γενικότερη κατάσταση στη χώρα τα τελευταία χρόνια. 
Η Ελληνική Αστυνομία, ο Δήμος, η Αποκεντρωμένη Διοίκηση, η Εισαγγελία είναι οι κυρίως αρμόδιοι φορείς και υπηρεσίες να μας προστατεύουν από αυτούς που απειλούν τη σωματική και ψυχική μας υγεία. Δυστυχώς παρά τις πιθανές καλές προθέσεις και τα λόγια συμπαράστασης η κατάσταση παραμένει ίδια και χειρότερη με μικρές εξαιρέσεις. Σε αυτές τις εξαιρέσεις εντάσσουμε και την προσπάθεια της Ελληνικής Αστυνομίας κατά τη διάρκεια του καλοκαιριού -καθώς υπήρχαν παρεμβάσεις σε μερικές περιοχές- και η οποία ελπίζουμε να συνεχισθεί.

Το Δίκτυο των Φορέων όχι μόνο θα συνεχίσει τη λειτουργία του αλλά θα εντείνει τις προσπάθειές του να αυξήσει τις παρεμβάσεις του και να διευρυνθεί και με άλλους συμπολίτες μας.
Έχει θέσει σε προτεραιότητα την επισήμανση κάποιων σημαντικών παρανομιών και καλεί τους αρμοδίους να επιληφθούν ως έχουν υποχρέωση εκ του νόμου:
1) Όλοι οι χώροι διασκέδασης έχουν άδειες χρήσης της μουσικής μέχρι τις 11μ.μ. το χειμώνα και μερικοί έχουν ειδικές άδειες μέχρι την 1π.μ. Υπάρχουν αρκετά μαγαζιά που παραβιάζουν το ωράριο κατάφωρα και κατ' εξακολούθηση. Ζητάμε από την Ελληνική Αστυνομία και την Εισαγγελία να τηρηθεί ο νόμος. 
2) Τα δίκυκλα με τις χαλασμένες ή παραβιασμένες εξατμίσεις, που ενοχλούν και τρομάζουν μικρούς και μεγάλους συμπολίτες. Αν αδυνατεί η Αστυνομία να τους εντοπίσει και να μετρήσει το θόρυβο, μπορούμε όλοι οι πολίτες να τους ενημερώνουμε για τέτοιες περιπτώσεις ώστε τουλάχιστον να γίνεται σύσταση σε αυτούς τους οδηγούς.

3) Το ίδιο συμβαίνει και με το ανεξέλεγκτο κορνάρισμα είτε για απλό χαιρετισμό είτε για διπλοπαρκάρισμα. Έτσι όμως, ούτε το κυκλοφοριακό λύνεται, η δε ηχορρύπανση αυξάνεται. Καλούμε την Αστυνομία να κάνει σωστά (και αθόρυβα, χωρίς ηχητικές προειδοποιήσεις) τη δουλειά της.

Αυτά αποτελούν τα σημαντικότερα προβλήματα ηχορρύπανσης, που θα μας απασχολήσουν αυτή την χρονιά. Θα επισκεφθούμε ξανά τους αρμόδιους φορείς και υπηρεσίες για να ζητήσουμε τη συνδρομή τους.

Παράλληλα καλούμε κάθε πολίτη που αντιμετωπίζει πρόβλημα ηχορρύπανσης να μας το κοινοποιεί και να συμμετέχει ενεργά μαζί μας στις προσπάθειες για την επίλυση του με συγκεκριμένες ενέργειες.

Για επικοινωνία με το Δίκτυο μπορείτε να απευθυνθείτε στο 2610.321010 (7-9μ.μ.), και στο ixoripansistop@gmail.com όσο για την ενημέρωσή σας επισκεφθείτε την ιστοσελίδα: www.ixoripansistop.gr όπου μπορείτε να βρείτε χρήσιμες πληροφορίες.
Οι Φορείς του Δικτύου για την Προστασία από την Ηχορρύπανση

●  ΚΙΝΗΣΗ ΠΡΟΤΑΣΗ  www.protasi.org.gr
●  ΚΙΝΗΣΗ ΚΑΤΑ ΤΗΣ ΗΧΟΡΡΥΠΑΝΣΗΣ

●  ΚΟΙΝΟ_ΤΟΠΙΑ  www.koinotopia.gr
●  ΟΙΚΟΛΟΓΙΚΗ ΚΙΝΗΣΗ ΠΑΤΡΑΣ  www.oikipa.gr
●  ΠΟΛΙΤΕΣ ΕΝ ΔΡΑΣΕΙ  www.politesendrasei.gr
Πληροφορίες για δημοσιογράφους: ΠΡΟΤΑΣΗ  2610.451790 (8-12π.μ.) 

ΟΙΚΙΠΑ  2610.321010 (7 – 9μ.μ.), ΚΟΙΝΟ_ΤΟΠΙΑ  2615.002009  








